KOMISIJOS REGLAMENTAS (EB) Nr. 780/2009
2009 m. rugpjūčio 27 d.
kuriuo nustatomos Kitų Europos Bendrijų tarnautojų įdarbinimo sąlygų 28a straipsnio 2 dalies trečios pastraipos ir 96 straipsnio 2 dalies trečios pastraipos įgyvendinimo nuostatos
EUROPOS BENDRIJŲ KOMISIJA,
atsižvelgdama į Kitų Europos Bendrijų tarnautojų įdarbinimo sąlygas, nustatytas Tarybos reglamentu (EEB, Euratomas, EAPB) Nr. 259/68 (1), ypač į jų 28a straipsnio 2 dalies trečią pastraipą ir 96 straipsnio 2 dalies trečią pastraipą,
atsižvelgdama į tų straipsnių 2 dalyje numatyto ekspertų komiteto nuomonę,
kadangi:
(1)
Kitų Europos Bendrijų tarnautojų įdarbinimo sąlygų 28a straipsnio 2 dalies trečioje pastraipoje ir 96 straipsnio 2 dalies trečioje pastraipoje atitinkamai nustatytos bedarbio pašalpos skyrimo buvusiems laikiniesiems darbuotojams ir sutartininkams, tapusiems bedarbiais pasibaigus jų tarnybai Europos Bendrijų institucijoje, skyrimo sąlygos.
(2)
Komisija turi nustatyti tų straipsnių 2 daliai taikyti būtinas nuostatas.
(3)
Reikia užtikrinti, kad buvę laikinieji darbuotojai arba sutartininkai vykdytų gyvenamosios vietos kompetentingų tarnybų taikomuose teisės aktuose numatytus įsipareigojimus taip, kaip juos vykdytų gaudami bedarbio pašalpą pagal tuos teisės aktus.
(4)
Reikia stengtis supaprastinti procedūras, reglamentuojančias teisę į pašalpą turinčių asmenų ir administracinių tarnybų, taip pat nacionalinių ir Bendrijos tarnybų santykius.
(5)
Už užimtumą ir nedarbo srities reikalus atsakingų nacionalinių tarnybų ir Komisijos bendradarbiavimas yra veiksmingesnis, kai informacija keičiamasi elektroniniu būdu, visų pirma per projektą EESSI (elektroninis keitimasis socialinės apsaugos srities informacija),
PRIĖMĖ ŠĮ REGLAMENTĄ:
1 straipsnis
Norėdamas gauti Kitų Europos Bendrijų tarnautojų įdarbinimo sąlygų 28a straipsnio 2 dalies trečioje pastraipoje ir 96 straipsnio 2 dalies trečioje pastraipoje numatytą bedarbio pašalpą, buvęs šių Bendrijų laikinasis darbuotojas arba sutartininkas, atitinkantis tų straipsnių 1 dalyje nustatytas sąlygas, privalo atlikti šiuos formalumus:
1)
per aštuonias dienas nuo tarnybos Bendrijų institucijoje pabaigos tai institucijai pateikia paraišką, kurioje nurodo:
a)
kad baigęs tarnybą neturi darbo;
b)
kad gyvena arba įsikuria Bendrijų valstybės narės teritorijoje;
c)
savo gyvenamosios vietos adresą;
2)
ir
a)
kuo greičiau, bet ne vėliau kaip per trisdešimt dienų nuo tarnybos Bendrijų institucijoje pabaigos, gyvenamosios vietos kompetentingose užimtumo tarnybose užsiregistruoja kaip ieškantis darbo asmuo;
b)
jeigu nacionalinės teisės aktuose numatyta bedarbio pašalpa, kuo greičiau, bet ne vėliau kaip per trisdešimt dienų nuo tarnybos Bendrijų institucijoje pabaigos, gyvenamosios vietos kompetentingai tarnybai ar įstaigai pateikia prašymą ją gauti;
3)
registruodamasis, kaip numatyta 2 dalies a punkte, minėtosioms užimtumo tarnyboms pateikia Bendrijų institucijos, kurioje dirbo, išduotą pažymos formą, kurią jos nedelsdamos užpildo, taip pat bent jau tą dalį, kurioje prašoma patvirtinti, kad asmuo yra užsiregistravęs kaip ieškantis darbo. Komisijai, kuri atstovauja visoms Bendrijų institucijoms, ir atitinkamoms nacionalinėms tarnyboms susitarus, vietoje pažymos, kurios pavyzdys pateiktas šio reglamento priede, gali būti pateikiamas paprastesnės formos dokumentas, siunčiamas, pavyzdžiui, elektroniniu būdu;
4)
nedelsiant perduoda užpildytą pažymą Bendrijų institucijai, kurioje dirbo;
5)
vykdo gyvenamosios vietos kompetentingų tarnybų taikomuose teisės aktuose darbo ieškantiems asmenims ir bedarbio pašalpas arba panašias išmokas gaunantiems asmenims nustatytus įsipareigojimus ir kontrolės reikalavimus;
6)
ir
a)
nuo antrojo kalendorinio mėnesio po 2 dalyje nurodytos registracijos, kiekvieno mėnesio pradžioje gyvenamosios vietos užimtumo ir, prireikus, nedarbo reikalus tvarkančioms tarnyboms pateikia pažymos formą, kurioje jos nedelsdamos patvirtina:
-
ar jis užsiregistravo kaip ieškantis darbo asmuo ir kreipėsi dėl bedarbio pašalpos arba panašių išmokų pagal gyvenamosios vietos nacionalinės teisės aktus,
-
ar jis įvykdė 5 dalyje nurodytus įsipareigojimus,
-
ar jis turi teisę į bedarbio pašalpą arba panašias išmokas, ir jei taip, nurodo jų dydį ir laikotarpį, už kurį jos turi būti mokamos;
b)
a punkte nurodytą pažymą, kurios pavyzdys pateiktas šio reglamento priede, per penkiolika dienų nuo išdavimo perduoda Bendrijų institucijai, kurioje dirbo, kad pastaroji ją nedelsdama perduotų Komisijai; Komisijai, kuri atstovauja visoms Bendrijų institucijoms, ir atitinkamai užimtumo tarnybai susitarus, vietoje pažymos gali būti pateikiamas paprastesnės formos dokumentas, siunčiamas, pavyzdžiui, elektroniniu būdu.
2 straipsnis
Buvęs laikinasis darbuotojas arba sutartininkas nedelsdamas praneša institucijai, kurioje dirbo, ir Komisijai apie bet kokius savo arba savo šeimos narių padėties pokyčius, turinčius poveikį Kitų Europos Bendrijų tarnautojų įdarbinimo sąlygų 28a straipsnio 2 dalies trečios pastraipos ir 96 straipsnio 2 dalies trečios pastraipos nuostatų taikymui.
3 straipsnis
Buvęs laikinasis darbuotojas arba sutartininkas, net ir praradęs visas teises į pagal galiojančius nacionalinės teisės aktus mokamas nacionalines pašalpas, toliau vykdo šių pašalpų gavėjams numatytus įsipareigojimus ir yra tikrinamas, kad toliau turėtų teisę į Kitų Europos Bendrijų tarnautojų įdarbinimo sąlygų 28a straipsnio 2 dalies trečioje pastraipoje ir 96 straipsnio 2 dalies trečioje pastraipoje numatytą išmoką. Gyvenamosios vietos kompetentingos tarnybos taip pat toliau reikalauja, kad jis vykdytų šiuos įsipareigojimus, ir atlieka šiuos patikrinimus.
4 straipsnis
Jeigu tuo laikotarpiu, kai mokama Kitų Europos Bendrijų tarnautojų įdarbinimo sąlygų 28a straipsnio 4 dalyje ir 96 straipsnio 4 dalyje numatyta bedarbio pašalpa, buvęs laikinasis darbuotojas arba sutartininkas, atlikęs 1 straipsnyje nurodytus formalumus vienoje valstybėje narėje, įsikuria kitoje valstybėje narėje, jis per trisdešimt dienų užsiregistruoja kaip ieškantis darbo asmuo naujosios gyvenamosios vietos šalyje ir atlieka visus kitus 1 straipsnyje nurodytus formalumus.
5 straipsnis
1988 m. sausio 13 d. Komisijos reglamentas (EAPB, EEB, Euratomas) Nr. 91/88, nustatantis Kitų Europos Bendrijų tarnautojų įdarbinimo sąlygų 28a straipsnio 2 dalies įgyvendinimo nuostatas, panaikinamas (2).
6 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugpjūčio 27 d.